CELEX: 32020D0960
Language: da
Date: 2020-06-29 00:00:00
Title: Rådets afgørelse (Euratom) 2020/960 af 29. juni 2020 om vedtagelse af det supplerende forskningsprogram for 2020-2023 for højfluxreaktoren i Petten, som skal udføres af Det Fælles Forskningscenter for Det Europæiske Atomenergifællesskab

3.7.2020   
               
               
                  DA
               
               
                  Den Europæiske Unions Tidende
               
               
                  L 211/14
               
            
         RÅDETS AFGØRELSE (Euratom) 2020/960
         af 29. juni 2020
         om vedtagelse af det supplerende forskningsprogram for 2020-2023 for højfluxreaktoren i Petten, som skal udføres af Det Fælles Forskningscenter for Det Europæiske Atomenergifællesskab
         RÅDET FOR DEN EUROPÆISKE UNION HAR —
         under henvisning til traktaten om oprettelse af Det Europæiske Atomenergifællesskab, særlig artikel 7,
         under henvisning til forslag fra Europa-Kommissionen,
         efter høring af Det Videnskabelige og Tekniske Udvalg, og
         ud fra følgende betragtninger:
         
                     (1)
                  
                  
                     Højfluxreaktoren i Petten (»HFR«) har været en vigtig ressource for fællesskabsforskningen inden for materialevidenskab og -afprøvning, nuklearmedicin og forskning i sikkerheden i atomreaktorer.
                  
               
                     (2)
                  
                  
                     Driften af HFR er blevet støttet af en række supplerende forskningsprogrammer. Det seneste supplerende forskningsprogram, der blev oprettet ved Rådets afgørelse (Euratom) 2017/956 (1) for en periode på fire år, udløb den 31. december 2019.
                  
               
                     (3)
                  
                  
                     HFR bør fortsat støttes inden for rammerne af et supplerende forskningsprogram frem til udgangen af 2023, idet HFR fortsat udgør en uerstattelig infrastruktur for fællesskabsforskningen med hensyn til forbedring af sikkerheden i atomreaktorer, sundhed (herunder udvikling af medicinske isotoper med henblik på lægevidenskabelig forskning), kernefusion, grundforskning og uddannelse samt affaldsforvaltning (herunder muligheden for at studere sikkerhedsaspekter ved nukleart brændsel til reaktorsystemer af interesse for Europa).
                  
               
                     (4)
                  
                  
                     På grund af deres særlige interesse i HFR's bestrålingskapacitet har NRG:
                        Nuclear Research and consultancy Group V.O.F (»NRG«) og Commissariat à l'énergie atomique et aux énergies alternatives (»CEA«) som de aktører, der står for gennemførelsen for henholdsvis Nederlandene og Frankrig, aftalt at finansiere det samlede supplerende forskningsprogram for HFR i 2020-2023 gennem bidrag til Unionens almindelige budget i form af formålsbestemte indtægter.
                  
               
                     (5)
                  
                  
                     Disse bidrag bør finansiere driften af HFR for at understøtte et forskningsprogram og den normale drift og vedligeholdelse af HFR. En officiel meddelelse om endelig nedlukning fra operatøren NRG til den nederlandske nationale tilsynsmyndighed inden erklæringen om sikker opbevaringsstatus bør medføre suspendering af de udestående betalinger og suspendering af enhver indkaldelse af midler fra Kommissionen.
                  
               
                     (6)
                  
                  
                     Med henblik på at sikre kontinuitet mellem de supplerende forskningsprogrammer og en smidig gennemførelse af det supplerende forskningsprogram HFR 2020-2023 bør denne afgørelse finde anvendelse fra den 1. januar 2020. En del af bidragene til det supplerende forskningsprogram for HFR i 2020-2023 bør også kunne dække udgifter afholdt i 2020.
                  
               
                     (7)
                  
                  
                     Styrelsesrådet for Det Fælles Forskningscenter har afgivet en forudgående udtalelse (2) i henhold til artikel 4, stk. 2, i Kommissionens afgørelse 96/282/Euratom (3) —
                  
               VEDTAGET DENNE AFGØRELSE:
         
            Artikel 1
            Det supplerende forskningsprogram for drift af højfluxreaktoren (»HFR«) i Petten (»programmet«), hvis mål fremgår af bilag I, vedtages for en periode på fire år fra den 1. januar 2020.
         
         
            Artikel 2
            Omkostningerne til programmets gennemførelse, som er anslået til 27 854 000 EUR, finansieres udelukkende af bidrag fra Nederlandene og Frankrig via henholdsvis NRG og CEA. Fordelingen af beløbet fremgår af bilag II. Bidraget betragtes som en formålsbestemt indtægt i overensstemmelse med artikel 21, stk. 2, litra a), nr. i), i Europa-Parlamentets og Rådets forordning (EU, Euratom) 2018/1046 (4).
         
         
            Artikel 3
            
               1.   Kommissionen er ansvarlig for forvaltningen af programmet. Til det formål anmoder den om bistand fra Det Fælles Forskningscenter.
            
            
               2.   Kommissionen holder Det Fælles Forskningscenters styrelsesråd underrettet om programmets gennemførelse.
            
         
         
            Artikel 4
            I tilfælde af, at NRG officielt underretter den nederlandske nationale tilsynsmyndighed om HFR's endelige nedlukning inden erklæringen om sikker opbevaringsstatus, suspenderes Nederlandenes og Frankrigs forpligtelse til via henholdsvis NRG og CEA at foretage yderligere betalinger samt enhver indkaldelse af midler fra Kommissionen i medfør af denne afgørelse.
         
         
            Artikel 5
            Kommissionen forelægger efter afslutningen af programmet Europa-Parlamentet og Rådet en endelig rapport om gennemførelsen af denne afgørelse.
         
         
            Artikel 6
            Denne afgørelse træder i kraft dagen efter offentliggørelsen i Den Europæiske Unions Tidende.
            
            Den finder anvendelse fra den 1. januar 2020.
         
         
            Artikel 7
            Denne afgørelse er rettet til medlemsstaterne.
         
         
            Udfærdiget i Bruxelles, den 29. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Rådets afgørelse (Euratom) 2017/956 af 29. maj 2017 om vedtagelse af det supplerende forskningsprogram for højfluxreaktoren i 2016-2019, som skal udføres af Det Fælles Forskningscenter for Det Europæiske Atomenergifællesskab (EUT L 144 af 7.6.2017, s. 23).
         
            (2)  Udtalelse af 18.12.2019.
         
            (3)  Kommissionens afgørelse 96/282/Euratom af 10. april 1996 om reorganisering af Det Fælles Forskningscenter (EFT L 107 af 30.4.1996, s. 12).
         
            (4)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
      
      
         
            BILAG I
            VIDENSKABELIGE OG TEKNISKE MÅL
            De vigtigste mål for programmet er:
            
                        1)
                     
                     
                        at garantere en sikker og pålidelig drift af HFR for at sikre det fornødne neutronflux til forsøgsformål
                     
                  
                        2)
                     
                     
                        at sikre, at forskningsinstitutter udnytter HFR effektivt inden for en bred vifte af områder: forbedring af sikkerheden i atomreaktorer, sundhed (herunder udvikling af medicinske isotoper), kernefusion, grundforskning og uddannelse samt affaldshåndtering (herunder muligheden for at studere sikkerhedsaspekter ved nukleart brændsel til reaktorsystemer af interesse for Europa).
                     
                  
      
      
         
            BILAG II
            FORDELING AF BIDRAGENE
            Bidragene til programmet kommer fra Nederlandene og Frankrig.
            Bidragene fordeler sig således:
            Nederlandene: 26 654 000 EUR
            Frankrig: 1 200 000 EUR
            I alt: 27 854 000 EUR.
            Disse bidrag ydes til Unionens almindelige budget og tildeles dette program. En del af bidragene til dette supplerende program kan også dække udgifter vedrørende driften af HFR i 2020 i overensstemmelse med det arbejdsprogram, der skal vedtages af de bidragydende medlemsstater og Kommissionen.
            Bidragene er faste og kan ikke revideres i tilfælde af variationer i drifts- og vedligeholdelsesudgifter samt omkostninger i forbindelse med dekommissionering.